# **DECIZIA ETAPEI DE ÎNCADRARE**

## Nr. din

Ca urmare a notificării adresate de **COMUNA STULPICANI, jud. Suceava**, cu sediul în com. Stulpicani, sat Stulpicani, jud. Suceava, privind **“Amenajamentul fondului forestier proprietate publică a comunei Stulpicani, fond forestier constituit în UP I Stulpicani, jud. Suceava**, înregistrată la APM Suceava cu nr. 9242/22.09.2016 în baza:

* *HG nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;*
* *OUG nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;*
* *HG nr. 1076/2004 privind stabilirea procedurii de realizare a evaluării de mediu pentru planuri şi programe;*
* *OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;*
* *Ord. nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar;*
* *Ord. nr. 2387/2011 pentru modificarea Ord. nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.*
* *H.G. nr. 971/05.10.2011 pentru modificarea şi completarea H.G. nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000.*

**Agenţia pentru Protecţia Mediului Suceava**

* + ca urmare a consultării autorităţilor publice participante în cadrul şedinţei Comitetului Special Constituit din data de 24.10.2018, a completărilor depuse la documentaţie;
	+ în conformitate cu prevederile art. 5 alin. 3 pct. a şi a anexei nr. 1 – Criterii pentru determinarea efectelor semnificative potenţiale asupra mediului din H.G. 1076/2004 privind stabilirea procedurii de realizare a evaluării de mediu pentru planuri şi programe;
	+ în lipsa comentariilor motivate din partea publicului interesat,

**decide:**

**Planul “Amenajamentul fondului forestier proprietate publică a comunei Stulpicani, fond forestier constituit în UP I Stulpicani, jud. Suceava,** administrat prin Ocoale Silvice Stulpicani și Pojorâta – Direcția Silvică Suceava, jud. Suceava, titularCOMUNA STULPICANI, jud. Suceava**,** **nu necesită evaluare de mediu şi nu necesită evaluare adecvată şi se va supune adoptării fără aviz de mediu*.***

**Caracteristicile si localizarea planulului**

Pădurile care fac obiectul prezentului amenajament, constituit în UP I Stulpicani, se află în proprietate publică, aparținând comunei Stulpicani, jud. Suceava.

Sunt situate pe teritoriul administrativ al comunei Stulpicani și orașului Câmpulung-Moldovenesc, din judeţul Suceava.

Fondul forestier este administrat de Ocoale Silvice Stulpicani și Pojorâta – Direcția Silvică Suceava.

Suprafaţa fondului forestier la actuala amenajare este de 448,8 ha, împărţită în următoarele grupe funcționale și categorii de folosinţă:

1. Păduri şi terenuri destinate împăduririi şi reîmpăduririi: 438,2 ha, din care:
* terenuri acoperite cu pădure: 432,1 ha;
* clasă de regenerare: 6,1 ha;
1. Terenuri afectate gospodăririi silvice: 0,9 ha, din care:
* terenuri pentru hrana vânatului: 0,9 ha;
1. Terenuri neproductive: 9,7 ha.

Zonare funcțională pe categorii funcționale şi tipuri de categorii funcţionale:

În grupa I funcţională s-a încadrat o suprafaţă de 140,4 ha, repartizată pe categorii funcţionale şi tipuri de categorii funcţionale, astfel:

1.2A - Pădurile situate pe stâncării, pe grohotişuri, pe terenuri cu eroziune în adâncime, pe terenuri cu înclinare mai mare de 40 grade, pe substrate de fliş cu înclinare mai mare de 35 grade, sau pe nisipuri şi pietrişuri cu înclinare mai mare de 30 grade, precum şi pădurile de pe terenurile în pantă cu eroziune evidentă (TII) – 94,1 ha;

1.2.H - Păduri situate pe terenuri alunecătoare(T II) - 0,2 ha;

1.4.I - Benzile de pădure constituite din parcele întregi, situate de-a lungul căilor de comunicație de interes turistic (T IV) - 25,8 ha;

1.5.C\* -Rezervații naturale, ce cuprind suprafețe de teren și de ape (din fondul forestier) de întinderi variate, destinate conservării unor medii de viață, a genofondului și ecofondului forestier constituite potrivit Legii privind protecția mediului înconjurător (T I) -21,3 ha.

\* În această categorie sunt incluse ariile protejate ROSCI0212 Rarău – Giumalău și ROSPA0083 Munții Rarău – Giumalău, al cărui custode este Direcția Silvică Suceava, inclusiv Rezervaţia Codrul Secular Slătioara (rezervaţie naturală).

În grupa II funcţională s-a încadrat o suprafaţă de 296,8 ha, repartizată pe categorii funcţionale şi tipuri de categorii funcţionale, astfel:

2.1B - Păduri destinate să producă lemn de cherestea(TVI) - 296,8 ha.

Gospodărirea pădurilor urmează să se realizeze diferenţiat, în raport de funcţiile atribuite arboretelor. În acest scop au fost constituite următoarele subunități de gospodărire:

- S.U.P. ,,A” – codru regulat , sortimente obişnuite - 317,8 ha (74%);

- S.U.P. ,,E”– ocrotire integrală - 21,3 ha ( 5%);

- S.U.P. ,,M”– păduri supuse regimului de conservare deosebită - 93,0 ha (21%);

Pentru întreaga unitate de producţie a fost calculată compoziția-țel ca medie ponderată a suprafețelor aferente fiecărei specii din compoziția ţel a tipurilor natural fundamentale de pădure.

Principalele tipuri de lucrări silvice prevăzute de amenajament:

1. Recoltarea masei lemnoase

- Posibilitate de produse principale (lucrări de regenerare a arboretelor bătrâne - lucrări de recoltare a produselor principale şi de regenerare a suprafeţelor exploatate) este de 1675 m3/an.

- Posibilitatea de produse secundare (lucrări de îngrijire şi conducere a arboretelor):

- rărituri: 4,5 ha/an cu un volum de extras de 204 mc/an;

- curățiri: 0,2 ha/an cu un volum de extras de 1 mc/an;

- tăieri de igienă: 488,6 ha/an cu un volum de extras de 489 mc/an;

- lucrări de conservare (tăieri de de conservare): 234,6 ha/an, urmând a se recolta un volum total de 223 mc/an.

2. Lucrări de regenerare și împădurire:

- lucrări necesare pentru asigurarea regenerării naturale – 45,3 ha;

- împăduriri – 15,2 ha;

- completări – 12,4 ha;

- îngrijirea culturilor tinere – 49,3 ha.

În cadrul pădurilor U.P. I Stulpicani o suprafaţă de 21,3 ha a fost inclusă în S.U.P. “E” – Rezervaţii pentru ocrotirea integrală a naturii. Arboretele din această subunitate de protecţie sunt încadrate în categoria funcţională I 5.C – rezervaţii naturale. Ele fac parte din rezervația naturală 2.723. ”Codrul secular Slătioara” al cărui custode este Direcția Silvică Suceava.

În aceste păduri sunt interzise prin lege recoltarea de masă lemnoasă, inclusiv tăierile de igienă şi lucrările de îngrijire, precum şi alte activităţi care ar deregla echilibrul ecologic (păşunatul, turismul, fertilizările etc.).

Arboretele din tipul II de categorii funcţionale din Unitatea de producție I Stulpicani sunt grupate în S.U.P.”M” – păduri supuse regimului de conservare deosebită.

S.U.P. “M”, cu o suprafaţă de 93,0 ha, cuprinde arboretele încadrate în categoria funcţională I.2.A - păduri situate pe stâncării, pe grohotişuri şi pe terenuri cu eroziune în adâncime cu alunecări active precum şi pe terenuri cu pante mari și I.2.H păduri situate pe terenuri alunecătoare.

În cazul păduri cu funcţii speciale de protecţie, măsurile de gospodărire propuse vizează menţinere sau realizarea unor structuri polivalente, pe cât posibil apropiate de cele specifice ecosistemelor naturale, dar cu particularităţile impuse de necesitatea exercitării funcţiilor prioritare atribuite arboretelor.

În aceste arborete se va aplica un complex de măsuri vizând conservarea acestora, prin executarea unui ansamblu de intervenţii necesare de aplicat, în scopul menţinerii sau îmbunătăţirii stării fitosanitare a arboretelor, de asigurare a permanenţei pădurilor şi de îmbunătăţire continuă a exercitării de către acestea a funcţiilor de protecţie atribuite.

Nu se propune construirea de noi drumuri forestiere.

Măsuri de gospodărire a arboretelor afectate de factori destabilizatori (calamități): atacuri de dăunători; uscare anormală; doborâturi, rupturi produse de acțiunea vîntului și a zăpezii, alunecări de teren în fond forestier, incendii etc.:

Măsurile de gospodărire vor fi în conformitate cu OM 3.814/06.11.2012, pentru aprobarea „Normelor tehnice privind modificarea prevederilor amenajamentelor silvice şi schimbarea categoriei de folosinţă a terenurilor din fondul forestier”. Acestea reglementează procedura şi situaţiile în care se solicită modificarea prevederilor amenajamentelor silvice.

În funcţie de gradul de vătămare a arboretelor din cauza afectării de către factorii destabilizatori (biotici sau abiotici), sunt prevăzute următoarele măsuri :

a) extragerea tuturor arborilor afectaţi, prin tăieri de produse accidentale ;

b) extragerea integrală a materialului lemnos, urmată de împăduriri cu specii aparţinând tipului natural fundamental de pădure;

c) stabilirea, eventual schimbarea, compoziţiilor ţel de regenerare sau de împădurire, astfel încât viitoarele arborete să prezinte o rezistență mai ridicată la factorii destabilizatori ce au condus la afectările respective.

- extragere cu prioritate si in totalitate a produselor accidentale (doboraturi si rupturi de vant dispersate sau in masa, precum si uscari provocate de factori biotici – Ipidae), pentru evitarea proliferarii si propagarii insectelor de scoarta (Ipidae);

- precomptarea volumelor afectate de calamitati (accidentale I) cu volume echivalente din arborete incluse in planul decenal cu urgente de regenerare mai mici decat cele din care provin arborii afectati de factori destabilizatori, dar necuprinse in urgenta I;

- reimpadurirea suprafetelor afectate de calamitati cu specii corespunzatoare tipului natural fundamental de padure, conform prevederilor amenajamentului silvic;

# - refacerea arboretelor afectate de calamitati (uscari in masa, incendii etc.) prin aplicarea masurilor specifice gospodaririi silvice: impaduriri, completari, ingrijirea culturilor, lucrari de ingrijire etc;

- parcurgerea suprafetelor cu lucrari de ingrijire , inclusiv taieri de igiena, conform prevederilor amenajamentului silvic (intensitate, suprafete, periodicitate etc.);

1. **Caracteristicile planurilor şi programelor cu privire, în special, la:**

*a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor;*

Amenajamentul silvic propus – creează un cadru pentru gospodărirea pădurii şi lucrările silvice pe o perioadă de 10 ani; nu implică alte activităţi decât cele legate de silvicultură şi exploatare forestieră.

*b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele;*

*-* Amenajamentul silvic are legătură directă cu managementul conservării ariilor naturale protejate.

*-* Amenajamentul silvic propus se integrează în obiectivele de conservare a naturii, stabilite pentru ariile protejate peste care se suprapune. El integrează măsurile stabilite prin Planului de management al sitului Natura 2000 ROSCI0212 Rarău-Giumalău și ROSPA0083 Munții Rarău-Giumalău.

- Managementul propus de amenajamentul silvic urmăreşte menţinerea interacţiunii armonioase a omului cu natura prin protejarea diversităţii habitatelor, speciilor şi peisajului.

- Amenajamentul se corelează cu amenajamentele silvice ale suprafeţelor limitrofe, creând condiţii optime pentru a asigura continuitatea vegetaţiei fondului forestier.

c) *relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile;*

- Rolul amenajamentului silvic propus este benefic pentru menţinerea stării favorabile de conservare a habitatelor şi speciilor, la nivelul întregului fond forestier propus pentru amenajare.

*d) problemele de mediu relevante pentru plan sau program;* factori destabilizatori pentru fondul forestier (calamități):

*-* atacuri de dăunători; uscare anormală; doborâturi, rupturi produse de acțiunea vîntului și a zăpezii, alunecări de teren în fond forestier, incendii etc..

e*) relevanţa planului sau programului pentru implementarea legislaţiei naţionale şi comunitare de mediu;*

S-au luat în considerare prevederile:

* Directiva SEA 2001/42/CE privind evaluarea efectelor anumitor planuri și programe asupra mediului, transpusă în legislația națională prin H.G. nr. 1076/2004.
* OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;
* Ord. nr. 2387/2011 pentru modificarea Ord. nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.
* HG nr. 971/05.10.2011 pentru modificarea şi completarea HG nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000.

**2. Caracteristicile efectelor şi ale zonei posibil a fi afectate cu privire, în special, la:**

 *a) probabilitatea, durata, frecvenţa şi reversibilitatea efectelor;*

- prin masurile luate nu apar efecte negative remanente asupra mediului

*b) natura cumulativă a efectelor;* - nu este cazul.

*c) natura transfrontieră a efectelor;* - nu este cazul.

*d) riscul pentru sănătatea umană sau pentru mediu (de exemplu, datorită accidentelor*);

- nu este cazul.

*e) mărimea şi spaţialitatea efectelor (zona geografică şi mărimea populaţiei potenţial afectate;* - este redusă pe perioada execuţiei lucrărilor silvice

*f) valoarea şi vulnerabilitatea arealului posibil a fi afectat, date de:*

 *(i)* caracteristicile naturale speciale sau patrimoniul cultural; - este redusă pe perioada execuţiei lucrărilor silvice

 *(ii)* depăşirea standardelor sau a valorilor limită de calitate a mediului; - este redusă pe perioada execuţiei lucrărilor silvice

 *(iii)* folosirea terenului în mod intensiv; - este redusă pe perioada execuţiei lucrărilor silvice

*g) efectele asupra zonelor sau peisajelor care au un statut de protejare recunoscut pe plan naţional, comunitar sau internaţional;*

 În urma verificării coordonatelor STEREO 1970 s-a constatat că amplasamentul amenajamentului silvic analizat **se suprapune integral peste siturile Natura 2000: ROSCI0212 Rarău-Giumalău și ROSPA0083 Munții Rarău-Giumalău**.

 În fondul forestier care se suprapune peste siturile Natura 2000 s-au propus doar lucrări de conservare.

 La data întocmirii amenajamentului silvic, Situl Natura 2000 ROSCI0212 Rarău-Giumalău și ROSPA0083 Munții Rarău-Giumalău se află în custodia/administrarea Direcției Silvice Suceava.

 Direcţia Silvică Suceava în calitate de custode al Sitului Natura 2000 ROSCI0212 Rarău-Giumalău și ROSPA0083 Munții Rarău-Giumalău este de acord cu soluţia adoptată prin amenajamnetul propus, punct de vedere exprimat prin Avizul nr. 14/28.08.2018.

 În cadrul pădurilor U.P. I Stulpicani o suprafaţă de 21,3 ha a fost inclusă în S.U.P. “E” – Rezervaţii pentru ocrotirea integrală a naturii. Arboretele din această subunitate de protecţie sunt încadrate în categoria funcţională I 5.C – rezervaţii naturale. Ele fac parte din rezervația naturală 2.723. ”Codrul secular Slătioara” al cărui custode este Direcția Silvică Suceava.

În aceste păduri sunt interzise prin lege recoltarea de masă lemnoasă, inclusiv tăierile de igienă şi lucrările de îngrijire, precum şi alte activităţi care ar deregla echilibrul ecologic (păşunatul, turismul, fertilizările etc.).

 Arboretele din tipul II de categorii funcţionale din Unitatea de producție I Stulpicani sunt grupate în S.U.P.”M” – păduri supuse regimului de conservare deosebită.

S.U.P. “M”, cu o suprafaţă de 93,0 ha, cuprinde arboretele încadrate în categoria funcţională I.2.A - păduri situate pe stâncării, pe grohotişuri şi pe terenuri cu eroziune în adâncime cu alunecări active precum şi pe terenuri cu pante mari și I.2.H păduri situate pe terenuri alunecătoare.

În cazul păduri cu funcţii speciale de protecţie, măsurile de gospodărire propuse vizează menţinere sau realizarea unor structuri polivalente, pe cât posibil apropiate de cele specifice ecosistemelor naturale, dar cu particularităţile impuse de necesitatea exercitării funcţiilor prioritare atribuite arboretelor.

În aceste arborete se va aplica un complex de măsuri vizând conservarea acestora, prin executarea unui ansamblu de intervenţii necesare de aplicat, în scopul menţinerii sau îmbunătăţirii stării fitosanitare a arboretelor, de asigurare a permanenţei pădurilor şi de îmbunătăţire continuă a exercitării de către acestea a funcţiilor de protecţie atribuite.

 Principalele măsuri necesare a fi luate pentru menţinerea statutului de conservare favorabilă pentru habitatele de interes comunitar pentru care au fost declarate siturileNatura 2000ROSCI0212 Rarău-Giumalău și ROSPA0083 Munții Rarău-Giumalău:

- conservarea unor arborete cu un potenţial genetic deosebit, în sistemul rezervaţiilor de seminţe forestiere şi al resurselor genetice forestiere ;

- conservarea pădurilor constituite ca rezervaţii ale biosferei, neincluse în categoriile funcţionale 5.A, 5.C, 5.D sau 5E;

- conducerea arboretelor la vârste de peste 100 ani, urmărindu-se, îndeosebi, regenerarea lor naturală din sămânţă;

- realizarea unor lucrări de îngrijire şi conducere prin care să se menţină şi să se îmbunătăţească starea de sănătate, stabilitatea şi biodiversitatea naturală a fiecărui arboret şi a pădurii în ansamblul ei ;

- promovarea unor compoziţii de regenerare cât mai apropiate de cele ale tipurilor natural fundamentale de pădure ;

- utilizarea în cazul regenerărilor artificiale a materialelor forestiere de reproducere – puieţi, sămânţă, etc., de provenienţă locală ;

- planificarea tăierilor de regenerare în spiritul continuităţii recoltelor pe durate de minimum 60 de ani - conduce la realizarea unui mozaic de habitate naturale aflate în diverse stadii de dezvoltare, lucru benefic, în primul rând, pentru menţinerea şi dezvoltarea populaţiilor de animale şi păsări ;

- luarea unor măsuri pentru prevenirea şi combaterea incendiilor ;

- ţinerea sub control a efectivelor populaţiilor de insecte dăunătoare (care pot produce gradaţii) şi prin protejarea duşmanilor naturali ai acestora ;

- gospodărirea raţională a speciilor care fac obiectul activităţii de vânătoare, asigurându-se hrană complementară şi suplimentară atunci când este necesar, menţinându-se efectivele şi proporţiile pe sexe la niveluri optime, asigurându-se astfel o stare bună de sănătate, evitându-se producerea unor epizootii, totodată respectându-se cu stricteţe perioadele de prohibiţie şi evitându-se executarea unor lucrări deranjante în perioada de împerechere;

- gospodărirea raţională a speciilor care fac obiectul pescuitului, prin amplasarea de construcţii hidrotehnice speciale care să contribuie la oxigenarea apei, repopulări cu specii indigene, menţinerea arborilor de pe marginea cursurilor de apă, care asigură umbră şi hrană, evitarea unor posibile epidemii şi respectarea, cu stricteţe, a perioadele de prohibiţie ;

- recoltarea raţională şi ecologică a fructelor de pădure, ciupercilor comestibile şi a speciilor de plante medicinale ;

- păstrarea a minim 5 arbori maturi, uscaţi sau în descompunere pe hectar, pentru a asigura un habitat potrivit pentru ciocănitori, păsări de pradă, insecte şi numeroase plante inferioare (fungi, ferigi, briofite, etc) – în toate unităţile amenajistice;

- păstrarea arborilor cu scorburi ce pot fi utilizate ca locuri de cuibărit de către păsări şi mamifere mici - în toate unităţile amenajistice;

- menţinerea bălţilor, pâraielor, izvoarelor şi a altor corpuri mici de apă, mlaştini, smârcuri, într-un stadiu care să le permită să îşi exercite rolul în ciclul de reproducere al peştilor, amfibienilor, insectelor etc. prin evitarea fluctuaţiilor excesive ale nivelului apei, degradării digurilor naturale şi poluării apei – în toate unităţile amenajistice;

- adaptarea periodizării operaţiunilor silviculturale şi de tăiere aşa încât să se evite interferenţa cu sezonul de reproducere al speciilor animale sensibile, în special cuibăritul de primăvară şi perioadele de împerechere ale păsărilor de pădure – în toate unităţile amenajistice;

- menţinerea terenurilor pentru hrana vânatului şi a terenurilor administrative la stadiul actual sevitându-se împădurirea acestora;

- arboretele ce au fost identificate ca fiind arborete cu stare nefavorabilă sau parţial favorabilă, în care au fost propuse lucrări de curăţiri sau rărituri, vor fi conduse pentru a asigura îmbunătăţirea stării de conservare. Aceste arborete necesită intervenţii pentru reconstrucţie ecologică, prin promovarea speciilor specifice habitatului, aflate diseminat sau în proporţie redusă în arborete – în toate arboretele în care s-au propus rărituri sau curăţiri;

- compoziţiile ţel şi compoziţiile de regenerare vor fi adaptate pentru a asigura compoziţia tipică a habitatelor – în unităţile amenajistice propuse pentru completări, împăduriri sau promovarea regenerării naturale;

Măsuri particulare pentru evitarea deteriorării stării de conservare a habitatelor forestiere:

- eliminarea tăierilor în delict;

- limitarea extracţiilor de răşină doar la arboretele exploatabile;

- conştientizarea potenţialilor turişti (în special a tinerilor) asupra necesităţii şi beneficiile protejări habitatelor forestiere; informarea corespunzătoare a turiştilor;

- evitarea păşunatului în pădure şi reducerea la minim a trecerii turmelor de animale prin arborete;

- respectarea măsurilor de identificare şi prognoză a evoluţiei populaţiilor principalelor insecte dăunătoare şi agenţi fitopatogeni, combaterea promptă (pe cât posibil pe cale biologică sau integrată) în caz de necesitate, executarea tuturor măsurilor fitosanitare necesare prevenirii înmulţirii în masă a insectelor dăunătoare şi a proliferării agenţilor fitopatogeni;

- menţinerea efectivelor de mamifere sălbatice (în special urşi şi cerbi) la valori optime, protejarea arborilor, seminţişurilor şi puieţilor în zonele sensibile;

- educarea celor care intră în pădure asupra posibilităţii declanşării unor incendii, existenţa unor planuri de intervenţie rapidă în caz de incendiu, existenţa unei echipări corespunzătoare stingerii incendiilor, la construcţiile silvice din zonă;

- evitarea colectării concentrate şi pe o durată lungă a arborilor prin târâre, pe linia de cea mai mare pantă, pe terenurile cu înclinare mare, evitarea menţinerii fără vegetaţie forestieră, pentru o perioadă îndelungată, a terenurilor înclinate; intervenţia operativă în cazul apariţiei unor semne de torenţialitate.

 Principalele măsuri necesare a fi luate pentru menţinerea statutului de conservare favorabilă pentru speciile de interes comunitar pentru care au fost declarate siturileNatura 2000ROSCI0212 Rarău-Giumalău și ROSPA0083 Munții Rarău-Giumalău:

- identificarea zonelor de cuibarit, precum si a celor de crestere a puilor in teren si materializarea acestora pe harta amenajistica;

 - identificarea la lucrarile de punere in valoare a arborilor scorburosi si pastrarea acestora prin lucrarile de exploatare, inclusiv la taierile rase, in vederea asigurarii adapostului si spatiului de cuibarit pentru speciile de pasari cu habitat aerian;

- pastrarea intacta a malurilor si taluzurilor drumurilor de tractor, evitarea zonelor cu stancarii si a zonelor cu arbori cazuti pe sol, de mari dimensiuni si in diverse stadii de degradare, la lucrarile de colectarea lemnului, pentru asigurarea spatiilor de adapost si cuibarit a speciilor cu habitat terestru si subteran;

- interzicerea delimitarii de trasee pentru accesul cu animale la zonele de pasunat (poieni si enclave) in zonele de cuibarit si crestere a puilor, precum si evitarea accesului in aceste zone si in cele limitrofe acestora a exemplarelor de caini insotitori ai turmelor de animale;

- realizarea unui mozaic cat mai diversificat, atat in ceea ce priveste speciile (prin introducerea de Larice, Paltin de munte in compozitiile de regenerare), cat si din punct de vedere a varstei, a arboretelor din zona;

- esalonarea exploatarii parchetelor cu luarea in considerare a perioadelor de cuibarit si crestere a puilor;

- folosirea de tehnologii de exploatare cu impact minim asupra habitatelor;

- luarea de masuri de propaganda, prin informarea muncitorilor si a eventualilor turisti, cu privire la existenta speciilor de pasari si a necesitatii protejarii acestora, in special prin evitarea interactiunii cu acestea.

*Pentru protecţia tuturor speciilor de plante şi animale sălbatice terestre, acvatice şi subterane care trăiesc în zona proiectului se vor supune procedurilor legale de avizare sau sunt interzise următoarele activităţi:*

- orice formă de recoltare, capturare, ucidere, distrugere sau vătămare a exemplarelor din flora şi fauna sălbatică, aflate în mediul lor natural, în oricare dintre stadiile ciclului lor biologic;

 *-* perturbarea intenţionată în cursul perioadei de reproducere, de creştere, de hibernare şi de migraţie a speciilor;

*-* deteriorarea, distrugerea şi/sau culegerea intenţionată a cuiburilor şi/sau ouălor din natură;

- deteriorarea şi/sau distrugerea locurilor de reproducere ori de odihnă;

- recoltarea florilor şi a fructelor, culegerea, tăierea, dezrădăcinarea sau distrugerea cu intenţie a acestor plante în habitatele lor naturale, în oricare dintre stadiile ciclului lor biologic;

- deţinerea, transportul, vânzarea sau schimburile în orice scop, precum şi oferirea spre schimb sau vânzare a exemplarelor luate din natură, în oricare dintre stadiile ciclului lor biologice;

- orice incident semnalat pe perioada realizării proiectului care ar putea avea un impact asupra factorilor de mediu, mai ales asupra biodiversităţii, va fi anunţat la Agenţia pentru Protecţia Mediului Suceava în timpul cel mai scurt posibil.

Alte măsuri propuse/condiții:

1. Pentru ariile naturale protejate care nu au plan de management propunem menţinerea arborilor scorburoşi (2-5/ha) sau pâlcurile de arbori bătrâni, care pot constitui locuri de cuibărit, hrană sau adăpost pentru speciile de animale care fac obiectul protecţiei;

2. Perioada de lucrări de exploatare forestieră va fi corelată cu necesarul de linişte pentru speciile faunistice din fondurile cinegetice care se suprapun cu aria protejată;

3. Colectarea materialului lemnos se va face utilizând animale sau utilaje fără impact puternic asupra solului;

4. Activitatea de exploatare forestieră se va desfăşura în perioade uscate, fără precipitaţii şi/sau cu strat de zăpadă şi îngheţ la sol;

5. Se va evita efectuarea simultană a lucrărilor de exploatare de masă lemnoasă pe suprafeţe învecinate, pentru a da posibiliatea existenţei unor zone de linişte pentru speciile care fac obiectul protecţiei în ariile naturale protejate;

6. Nu se vor traversa cu mijloace de transport bălţile temporare şi permanente, pentru a evita distrugerea pontelor şi a exemplarelor de amfibieni şi reptile care frecventează aceste medii;

7. Colectarea resturilor rezultate din exploatarea forestieră se va face în grămezi amplasate pe cioate sau în locuri fără seminţiş.

**Obligaţiile titularului:**

* + Titularul avizului de mediu are obligația de a menţine şi de a nu periclita starea de conservare favorabilă a speciilor şi habitatelor naturale precum şi de a asigura integritatea Reţelei Ecologice Europene Natura 2000/ariilor naturale protejate.
	+ Respectarea prevederilor din avizul custodelui, Direcția Silvică Suceava, 14/28.08.2018, respectiv din planurile de management și regulamentelor ariilor naturale protejate.
	+ Titularul planului are obligatia sa intocmeasca si sa transmita anual la APM Suceava, pana la sfarsitul primului trimestru al anului ulterior realizarii monitorizarii (art.27, alin. (3) din H.G. nr.1076/2004) rezultatele planului de monitorizare a activitatilor prevazute in amenajamentul silvic.
	+ Respectarea legislației de mediu în vigoare.

**Informarea şi participarea publicului la procedura de evaluare de mediu/procedura de evaluare adecvată:**

* În urma publicării în ziarul județean „Monitorul de Suceava” a anunţurilor publice privind prima versiune a **“Amenajamentul fondului forestier proprietate publică a comunei Stulpicani, fond forestier constituit în UP I Stulpicani, jud. Suceava**, în zilele de 18.10.2018 şi 24.10.2018, până la luarea deciziei de încadrare nu au fost semnalate observaţii din partea publicului.
* Procesul verbal al Conderinței a II-a de amenajre pentru **“Amenajamentul fondului forestier proprietate publică a comunei Stulpicani, fond forestier constituit în UP I Stulpicani, jud. Suceava**, a fost afişat pe pagina de internet a APM Suceava.
* Draftul deciziei etapei de încadrare a fost afişat pe pagina de internet a APM Suceava.

Prezenta decizie poate fi contestată în conformitate cu prevederile **Legii contenciosului administrativ nr. 554/2004** cu modificările şi completările ulterioare.

**DIRECTOR EXECUTIV**

**Şef serviciu,**

**Avize, Acorduri, Autorizații**

 **Întocmit,**